27.08.2024

**Ettevõtlus- ja infotehnoloogiaministri 14. novembri 2022. a määruse nr 91 „Taastekava tootmisettevõtja ärimudeli muutmise toetuse tingimused ja taotlemise kord“ muutmise eelnõu** **seletuskiri**

**1. Sissejuhatus**

Määruse muudatused kehtestatakse välissuhtlemisseaduse § 8 lõike 4 ja Vabariigi Valitsuse 29. novembri 2021. a määruse nr 108 „Taaste- ja vastupidavuskava elluviimise korraldus ja toetuse andmise üldtingimused” § 8 lõike 1 alusel.

Määruse eelnõu ja seletuskirja koostas Majandus- ja Kommunikatsiooniministeeriumi strateegiaosakonna välisvahendite õiguse nõunik Cyrsten Rohumaa (e‑post: cyrsten.rohumaa@mkm.ee, telefon 631 3609). Eelnõu õigusliku ekspertiisi tegi Majandus- ja Kommunikatsiooniministeeriumi õigusosakonna õigusnõunik Gerly Lootus (e‑post: gerly.lootus@mkm.ee, telefon 639 7652).

**2. Määruse muudatuste sisu ja võrdlev analüüs**

Eelnõu koosneb seitsmest punktist.

**Punktid 2 ja 7** on seotud projekti abikõlblikkuse perioodi lõppkuupäeva pikendamisega, sätestades meetme mõlemale tegevussuunale ühtse lõppkuupäeva, milleks on Vabariigi Valitsuse 29. novembri 2021. a määruse nr 108 „[Taaste- ja vastupidavuskava elluviimise korraldus ja toetuse andmise üldtingimused](https://www.riigiteataja.ee/akt/dyn%3D105072023009%26id%3D101122021005%21pr8lg1)” § 2 lõikes 1¹ sätestatud kuupäev. Muudatuse tulemusena kehtib mõlema tegevussuuna projektidele ühtne abikõlblikkuse lõppkuupäev, milleks on 31.05.2026. Antud kuupäeva seisuga peavad olema vähemalt 70 projekti lõpetatud ehk projektidele väljamaksed tehtud. Tulemuse saavutamist tuleb tõendada komisjonile tulemusega nr 33, mille saavutamise tähtaeg on neljas kvartal 2025. Kuigi abikõlblikkuse perioodi pikendamise puhul tekib vastuolu nõukogu rakendusotsusega, oleme selle riski riigisiseselt võtnud ja läbi arutanud Rahandusministeeriumiga. Tulemus nr 33 on sees kuuendas maksetaotluses, mille esitame Euroopa Komisjonile teises kvartalis 2026.

Muudatus on vajalik selleks, et võimaldada ettevõtjatele teha rohekaardistust ja sellest tulenevaid arendustegevusi kauem, kuna temaatika on ühiskonnas alles juurdumas ja ettevõtjate huvi alles praegu tõusutrendis. Samuti võimaldab pikem elluviimise periood saavutada 17.10.2023 kinnitatud Eesti taaste- ja vastupidavuskava tegevuskorra kokkuleppes investeeringu nr 2.4 eesmärgi nr 33 saavutamist, milleks on 70 projekti toetamine.

**Punktidega 1, 5 ja 6** leevendatakse II tegevussuuna taotlustele esitavaid nõudeid, lubades määruse § 7 lõike 5 punktides 1–5 sätestatud tegevuste puhul arendustegevuste toetust taotleda eelnevalt teekaarti koostamata. Selle asemel tuleb koostada kaheaastane tegevuskava, mis sisaldab arendustegevusi, nende prioriteetsust, kestust ja järjestatust. Lisaks peab tegevuskava sisaldama ka teavet selle kohta kuidas, mil viisil ja millises ulatuses väheneb investeeringute tulemusena keskkonnamõju. Muudatusega leevendatakse lihtsamate arendustegevuste elluviimist, milleks on: toote- ja teenuse arendamine, organisatsiooni ja protsesside arendamine, nõustamisteenuse ostmine, ettevõtja juhtkonna ja töötajate koolitamine kestliku arengu, ringmajanduse ja kliimamõju ning selle vähendamise põhimõtete juurutamiseks ning ärimudeli muutmisest tuleneva patendi ja muu immateriaalse vara omandamine, valideerimine ja kaitsmine. Muudatus võimaldab suuremat paindlikkust meetmesse sisenemiseks nendele ettevõtjatele, kes on roheregulatsioonide ning ettevõtja vajaduste osas teadlikumad ega vaja põhjalikku eelkaardistust teekaardi näol. Lisaks võimaldab muudatus prioriteetsete arendustegevuste osas toetuda enam ettevõtja olemasolevatele teadmistele ja tegevusplaanile, mis tagab elluviidavate arendustegevuste samaväärse mõju ettevõtjale ka teekaardi olemasoluta. Teekaart tuleb koos taotlusega esitada, kui soovitakse ellu viia § 7 lõike 5 punktis 6 toodud tegevusi, mis seonduvad investeeringutega materiaalsesse ja immateriaalsesse varasse.

**Punktiga 3** muudetakse § 9 lõikes 6 esimeses lauses sisalduvat viidet, asendades selle õige viitega lõikele 4. Lõige 4 sätestab projekti abikõlblikkuse perioodi tähtpäeva.

**Punktiga 4** muudetakse taotluste menetlus paindlikumaks. Muudatus võimaldab vahendusasutusel anda taotlejale puuduste kõrvaldamiseks aega ka juhul, kui majandusaasta aruanne taotluse esitamise hetkeks veel esitatud ei ole. Enamus Eesti äriregistris registreeritud ettevõtjatest on oma majandusaasta aruande esitamise tähtajaks valinud 30. juuni. Juhul kui näiteks majandusaasta aruanne nõuab auditeerimist, siis võib juhtuda, et sobiva audiitori leidmine just sinna ajavahemikku on keeruline ja majandusaasta aruande esitamine viibib. Praeguse jäiga sõnastuse alusel tuleks majandusaasta aruande taotluse esitamise hetkeks esitamata jätnud ettevõtetele teha taotluse rahuldamata jätmise otsus (taotleja ei vasta nõuetele) ning majandusaasta aruande esitamisel peab taotleja esitama ka uue taotluse. See lisab halduskoormust nii taotlejale kui ka vahendusasutusele, kuivõrd uue taotluse menetlust tuleb alustada otsast peale. Menetlusökonoomia seisukohast oleks otstarbekam võimaldada puuduste kõrvaldamist ühe taotluse raames.

**3. Määruse muudatuste vastavus EL õigusele**

Määruse muudatused on kooskõlas Euroopa Parlamendi ja nõukogu määruse (EL) 2021/241, millega luuakse taaste- ja vastupidavusrahastu (ELT L 57, 18.2.2021, lk 17–75).

**4. Määruse muudatuste mõjud**

Muudatuste tulemusena on ettevõtjatel võimalik pikema aja jooksul toetuse abil roheteekaarti koostada ning sellest tulenevaid arendustegevusi ellu viia, mis võimendab meetme eesmärkide saavutamist. Samuti võimaldab muudatus ettevõtjail paindlikumalt planeerida ja ellu viia lihtsamaid arendustegevusi, mis ei eelda põhjalikku eelkaardistust ega teekaardi koostamist.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse muudatuste rakendamisega ei kaasne otseseid kulusid riigieelarvele.

**6. Määruse jõustumine**

Määrus jõustub üldises korras.

**7. Määruse muudatuste kooskõlastamine**

Määruse muudatused esitati kooskõlastamiseks eelnõude infosüsteemi (EIS) vahendusel Rahandusministeeriumile, Kliimaministeeriumile ja arvamuse avaldamiseks Riigi Tugiteenuste Keskusele.

Rahandus- ja Kliimaministeerium kooskõlastasid eelnõu märkusteta. Riigi Tugiteenuste Keskuste märkustega on arvestatud, mis nähtub seletuskirja lisaks olevast tabelist.